ถ้าเฟซบุ๊กทำ NFT อะไรจะเกิดขึ้นบ้าง
จากการรายงานของ Financial Times บอกว่า Meta เจ้าของเฟซบุ๊ก และอินสตาแกรม กำลังศึกษาความเป็นไปได้ที่จะพัฒนาระบบให้ผู้ใช้งานสร้าง NFT เองได้ แถมยังสามารถนำไปซื้อขายต่อได้อีก
29 ม.ค. 2565

ถ้าเฟซบุ๊กทำ NFT อะไรจะเกิดขึ้นบ้าง /โดย ลงทุนแมน
จากการรายงานของ Financial Times บอกว่า Meta เจ้าของเฟซบุ๊ก และอินสตาแกรม
กำลังศึกษาความเป็นไปได้ที่จะพัฒนาระบบให้ผู้ใช้งานสร้าง NFT เองได้ แถมยังสามารถนำไปซื้อขายต่อได้อีก
เรื่องนี้อาจจะตีความได้ว่าในอนาคตเฟซบุ๊ก
- จะมีการผูกกระเป๋าดิจิทัลกับบัญชีเฟซบุ๊กเพื่อเก็บ NFT
- จะมีตลาดซื้อขาย NFT เป็นของตัวเอง
แม้ว่าทั้งหมดที่พูดมานั้น ยังอยู่ในช่วงเริ่มต้น แต่ก็น่าคิดไม่น้อยว่าอีกหน่อย หากเรามีกระเป๋าสินทรัพย์ดิจิทัลบนเฟซบุ๊กสำหรับซื้อขาย หรือโอนสินทรัพย์ดิจิทัลให้กันได้ง่าย ๆ
ถ้าเป็นแบบนั้นจริง
แล้วมันจะเกิดอะไรขึ้นบ้าง ?
ลงทุนแมนจะจินตนาการให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ในอนาคตอันใกล้ โลกของเราก็จะแบ่งสินทรัพย์หลัก ๆ ได้ 2 ประเภท ซึ่งอาจไม่ใช่หุ้น หรือตราสารหนี้ อย่างที่นักการเงินดั้งเดิมคุ้นเคย แต่เป็น
1. สินทรัพย์ที่ถูกแปลงเป็นดิจิทัลแล้ว (Tokenized)
2. สินทรัพย์ที่ยังไม่ถูกแปลงเป็นดิจิทัล
ตราสารที่อ้างอิงสินทรัพย์ในรูปแบบเดิม อาจจะมีความจำเป็นน้อยลง ไม่ว่าจะเป็น หุ้น ตราสารหนี้ ทะเบียนผู้ถือหุ้น โฉนดที่ดิน หรือแม้แต่พันธบัตรรัฐบาล
เพราะต่อไปไม่ว่าจะเป็น หุ้น ที่ดิน อาคาร โรงแรม โรงงาน อัญมณี งานศิลปะ ทรัพย์สินทางปัญญา หรืออะไรก็ตามที่เราคิดว่ามันมีมูลค่า เราก็สามารถแปลงเป็น Token ได้ทั้งนั้น
และสำหรับสินทรัพย์ที่มีเอกลักษณ์เฉพาะ มีเพียงชิ้นเดียวในโลก หรือ Non-Fungible Token 
เรียกสั้น ๆ ว่า NFT นั้น ก็น่าจะมีจำนวนชิ้นของสินทรัพย์ที่มากกว่าตอนนี้หลายเท่าตัว
แน่นอนว่าบางสินทรัพย์อาจจะไม่มีค่า 
ในขณะที่บางสินทรัพย์ก็อาจจะมีมูลค่ามากจนนึกไม่ถึง
ซึ่งในปัจจุบัน เราก็น่าจะมีโอกาสได้เห็นคอลเล็กชัน NFT ที่มีมูลค่าแบบนึกไม่ถึง ผ่านตากันมาบ้าง เช่น Bored Ape Yacht Club และ CryptoPunks
แต่ส่วนใหญ่ NFT เหล่านี้ยังเป็นงานศิลปะ รูปการ์ตูน ซึ่งก็ยังก้ำกึ่งว่ามันจะอยู่ได้นานขนาดไหน
แต่พอเฟซบุ๊ก อินสตาแกรม หันมาเริ่มศึกษาและพัฒนาตลาด NFT ก็น่าจะยืนยันอย่างไม่เป็นทางการ ว่าเราจะได้เห็นตลาดนี้ใหญ่ขึ้น เพราะ NFT จะเข้าถึงคนทั่วไปได้มากขึ้นจากแพลตฟอร์มของเฟซบุ๊กที่มีสมาชิกหลายพันล้านคน
ในอนาคตเราคงจะได้เห็นกระเป๋าสินทรัพย์ดิจิทัลชื่อ Novi ของเฟซบุ๊กมีบทบาทสำคัญมากขึ้นเรื่อย ๆ และไม่แน่ว่ามันอาจจะไม่ต่างอะไรกับที่เราใช้บัตรเครดิต Visa ในวันนี้
ซึ่ง Metamask กระเป๋าสินทรัพย์ดิจิทัลที่คนนิยมใช้กันในวันนี้ ก็อาจจะโดน Novi เข้ามาแย่งส่วนแบ่งหรือไม่ อาจต้องติดตามกันต่อไป
ผู้ที่ถูกแย่งส่วนแบ่งรายต่อไปก็คือ แพลตฟอร์มซื้อขาย NFT ซึ่งผู้เล่นรายใหญ่ที่สุดในโลกตอนนี้ มีชื่อว่า OpenSea ก่อตั้งขึ้นมาเมื่อ 4 ปีก่อน มีมูลค่าซื้อขายตั้งแต่เปิดใช้บริการราว 340,000 ล้านบาท
สำหรับ OpenSea น่าจะได้รับผลไม่น้อย ด้วยข้อจำกัดหลายอย่าง ข้อจำกัดแรก ก็คือ เรื่องของค่าธรรมเนียมที่ยังคงสูงอยู่ หากเฟซบุ๊กเปิดตลาดซื้อขาย NFT บนระบบบล็อกเชนของตัวเอง ด้วยค่าธรรมเนียมที่ต่ำกว่า แถมมีผู้ใช้งานในมืออยู่แล้ว ก็น่าจะเรียกได้ว่าเป็นการแย่งส่วนแบ่ง OpenSea ได้ไม่น้อย
ที่พูดมาทั้งหมดนั้น ในมุมของตัวเราเอง ก็น่าจะตื่นเต้นไม่แพ้กัน เพราะจากเดิมรูปที่เราวาด เพลงที่เราร้อง รวมไปถึงบทความนี้ หากเราอัปโหลดบนเฟซบุ๊ก ก็น่าจะสร้างได้แค่ยอดไลก์ ยอดแชร์ และหยุดอยู่แค่นั้น
แต่ถ้าเฟซบุ๊ก สามารถเปลี่ยนมันให้กลายเป็นสินทรัพย์ ที่มีมูลค่าได้
ก็อดคิดไม่ได้เลยว่า โลกของการลงทุนในอนาคต จะมีหน้าตาเป็นอย่างไร..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud -